google/wiki40b huggingface dataset:
โททัลวอร์: ทรีคิงดัมส์

รูปแบบการเล่น

เช่นเดียวกับรุ่นก่อน โททัลวอร์: ทรีคิงดัมส์ เป็นเกมกลยุทธ์เรียลไทม์กลยุทธ์ผลัดกันเล่น ซึ่งมีฉากในยุคสามก๊ก (ค.ศ. 220–280) ผู้เล่นควบคุมหนึ่งในสิบสองก๊กของเกม ที่ซึ่งจะต้องกำจัดก๊กอื่น ๆ รวมประเทศจีนและกลายเป็นผู้ปกครองขั้นสูงสุด ก๊กเหล่านี้นำโดยขุนศึก รวมไปถึงโจโฉ, เล่าปี่ และซุนเกี๋ยน ในยุทธการการล้อม ผู้เล่นจะบัญชาการทั้งหน่วยทหารราบและทหารม้า ทุกหน่วยที่โดดเด่นในเกมแบ่งออกเป็นข้าราชบริพารต่าง ๆ พร้อมกับได้รับการนำโดยแม่ทัพที่ทรงอำนาจ ผู้เล่นสามารถเคลื่อนกำลังพลของสามแม่ทัพเข้าสู่สนามรบได้ในคราวเดียวพร้อมกับสามกองหนุน และผู้เล่นจะสามารถเข้าถึงหน่วยที่กล่าวว่าแม่ทัพสามารถรับสมัคร
ผู้เล่นชนะการรบล้อมเมื่อแม่ทัพฝ่ายศัตรูทั้งหมดถูกสังหารหรือจุดศูนย์กลางของเมืองถูกเข้ายึด แม่ทัพเหล่านี้ ซึ่งสามารถสั่งแยกจากกองทัพ มีการครอบครองสมบัติพิเศษ ที่สามารถปล้นสะดมเมื่อพวกเขาถูกสังหาร ตัวอย่างเช่น สามารถยึดม้าเซ็กเธาว์ของลิโป้ และนำไปใช้โดยแม่ทัพคนอื่น ๆ แม่ทัพสามารถมีส่วนร่วมในการต่อสู้ตัวต่อตัว ซึ่งสิ้นสุดลงเมื่อใครคนหนึ่งตายหรือหนีไป แม่ทัพแต่ละคนมีระดับและความเชี่ยวชาญที่แตกต่างกัน มีการมอบความดีความชอบให้แก่หน่วยพวกเขาทั้งทางตรงและทางอ้อม ทีมงานนำเสนอแนวคิดของ "กวนซี่" ในเกม ซึ่งโดยทั่วไปแล้วจะสร้างการเชื่อมต่อทางสังคมและความสัมพันธ์กับตัวละครอื่น ๆ การดูแนวคิดเช่น "ภาระผูกพัน, การแลกเปลี่ยน และความน่าเชื่อถือ" ในฐานะคุณธรรมที่สำคัญ แม่ทัพเหล่านี้มีบุคลิกที่เป็นเอกลักษณ์และปรารถนาที่ผู้เล่นจะต้องตอบสนอง หากความต้องการของพวกเขาไม่ได้รับการจัดอันดับ ความสุขของพวกเขาจะลดลง และสิ่งนี้อาจนำไปสู่ผลสะท้อนต่าง ๆ สำหรับผู้เล่น ต่างจากเกมโททัลวอร์ก่อนหน้าซึ่งตัวละครไม่ค่อยมีปฏิสัมพันธ์กัน แม่ทัพที่โดดเด่นในเกมต่างสร้างสัมพันธ์กับตัวละครที่พวกเขาพบตลอดการรบ นี่เป็นการเพิ่มระดับกลยุทธ์ให้กับเกม ซึ่งผู้เล่นจำเป็นต้องเข้าใจแม่ทัพเหล่านี้ก่อนตัดสินใจใด ๆ
เกมนี้มีสองโหมด โดยโหมดแรก "โรมานซ์" (Romance) ได้อิงจากนวนิยายสามก๊ก ที่ซึ่งบรรดาแม่ทัพมีความแข็งแกร่งเกือบเหนือมนุษย์ ส่วนโหมดอื่นอย่าง "เรคคอร์ด" (Records) ได้อิงจากจดหมายเหตุสามก๊ก โดยได้นำเสนอเวอร์ชันที่แท้จริงตามประวัติศาสตร์มากกว่า ในโหมดเรคคอร์ดนี้ บรรดานายพลถูกถอดเขี้ยวเล็บออกและพวกเขาไม่สามารถบัญชาการเป็นรายบุคคล นอกจากนี้ยังมีการเปลี่ยนเครื่องใช้สอยบางอย่างในเกมเพื่อให้น่าเชื่อถือตามประวัติศาสตร์

โครงเรื่อง

เกมเริ่มต้นขึ้นในปี ค.ศ. 190 ซึ่งราชวงศ์ฮั่นที่เคยรุ่งโรจน์กำลังจะล่มสลาย จักรพรรดิฮั่นเซี่ยน ซึ่งเป็นจักรพรรดิองค์ใหม่ ได้ปราบดาภิเษกเมื่อพระชนมายุแปดพรรษา พระองค์ถูกเชิดโดยแม่ทัพตั๋งโต๊ะ ผู้ซึ่งมีการปกครองกดขี่ที่นำไปสู่ความสับสนวุ่นวาย บรรดาแม่ทัพคนใหม่จึงลุกขึ้นและจัดตั้งพันธมิตรเพื่อเริ่มการทัพปราบตั๋งโต๊ะ แม่ทัพแต่ละคนมีความทะเยอทะยานส่วนตัวและการผลัดเปลี่ยนความจงรักภักดีตลอดเวลา ผู้มีชัยจากสงครามอันยาวนานจะเป็นผู้กำหนดอนาคตของจีน

การพัฒนาและการเปิดตัว

เกมดังกล่าวได้รับการพัฒนาโดยครีเอทีฟแอสเซมบลี ซึ่งได้กลั่นกรององค์ประกอบต่าง ๆ ของเกม โดยการนำการเปลี่ยนแปลงทั้งปัญญาประดิษฐ์และส่วนต่อประสานกับผู้ใช้ ทีมได้แนะนำระบบของ "กวนซี่" เพื่อให้ตัวละครและนายพลมีความสำคัญในเกมยิ่งขึ้น ในฐานะ เรคคอร์ด และ โรมานซ์ ซึ่งเป็นสองแหล่งเนื้อหาที่โดดเด่นที่สุดของทีม มีการมุ่งเน้นไปที่ตัวละครเป็นอย่างมาก
นกกางเขนดง

ลักษณะ

ลักษณะโดยทั่วไปของนกกางเขนดง จะมีปากหนา ตรง ส่วนปลายของปากบนงุ้มลงเล็กน้อย ความยาวของปากมากกว่าครึ่งของความยาวหัว มีขนแข็ง สั้น ที่มุมปาก มีปีกมนกลม ส่วนขนที่ปลายปีกจะมี 10 เส้น ขนบริเวณหางมี 12 เส้น ขนหางเป็นคู่ซึ่งแต่ละคู่จะยาวลดหลั่นกันไป ขาและนิ้วเท้าใหญ่ มีความแข็งแรง ทำให้สามารถกระโดดได้อย่างคล่องแคล่ว ท่อนล่างของขาเป็นเกล็ดขนาดใหญ่เหมือนปลอกปกคลุมขา ส่วนนิ้วเท้าจะยื่นไปข้างหน้า 3 นิ้ว และยื่นไปข้าง หลัง 1 นิ้ว เหมาะแก่การเกาะกิ่งไม้และการกระโดด มีความยาวจากปลายปากจรดปลายหางประมาณ 28 ซม. โดยหางจะมีความยาวประมาณ15 - 19 ซม. ส่วนนกกางเขนบ้านมีหางยาวประมาณ 9 ซม.
ตัวผู้: จะมีสีดำ เหลือบน้ำเงิน บริเวณ หัว คอ หน้าอก หลัง ไหล่ รวมทั้งขนคลุมปีก ตัดกับตะโพก ขนคลุมที่โคนหางเป็นสีขาวบริสุทธิ์ จนสามารถเห็นได้อย่างชัดเจน ขนบริเวณกลางปีกมีสีดำด้านๆ ส่วนขนหาง 2 คู่ล่างสุดมีสีขาวปลอดทั้งเส้น ด้านล่างของลำตัวส่วนที่ถัดจากหน้าอกลงมา จนถึงท้องจนถึงขนคลุมใต้โคนหางมีสีน้ำตาลแกมแดง ลักษณะสีโดยรวมของสีคือมีสีตัดกันถึง 3 สี คือ สีดำ ขาว และ น้ำตาลแกมแดง มีม่านตาเป็นสีน้ำตาลเข้ม ปากสีดำสนิท ส่วนขา นิ้วเท้า และ เล็บ มีสีเนื้อจางๆ
ตัวเมีย: จะมีหางสั้นกว่าตัวผู้ ขนที่ หัว คอ หน้าอก หลัง เป็นสีเทาคล้ำ บริเวณกระหม่อม และ หลังไหล่ อาจมีเหลือบเป็นมันเล็กน้อย ขนที่กลางปีก ปลายปีก และขนหาง 2 คู่บน มีสีเทาคล้ำๆ ซึ่งจะมีขนหางอยู่ 2 คู่ ที่ถัดลงไปจะมีสีเทาคล้ำครึ่งโคนส่วนครึ่งปลายสีขาว ขนหาง 2 คู่ล่างสุด มีสีขาวปลอดทั้งเส้น สะโพกและขนคลุมบนโคนหางสีขาว ด้านล่างของลำตัวสีส้มอมน้ำตาล ม่านตาสีน้ำตาลเข้ม ขา นิ้วเท้า และ เล็บ มีสีเนื้อจางๆ เหมือตัวผู้
เพชรตาแมว (บทประพันธ์)

"เพชรตาแมว" เป็นนวนิยายแนวตื่นเต้น สยองขวัญ บทประพันธ์ของประดิษฐ์ กัลย์จาฤก ถ้าพูดถึงผลงานตั้งแต่อดีตถึงปัจจุบัน "เพชรตาแมว" นับว่าเป็นหนึ่งในผลงานเด่นของกันตนาท่ีได้รับความนิยมอย่างต่อเนื่องไม่ว่าจะเป็นละครวิทยุ ภาพยนตร์ หรือ ละครโทรทัศน์ นอกจากนั้นก็ยังเคยถูกนำไปตีพิมพ์เป็นพ็อกเก็ตบุ๊คออกจำหน่ายโดยสำนักพิมพ์ศิลปาบรรณาคาร  
นวนิยายเรื่อง"เพชรตาแมว"เคยเป็นละครวิทยุท่ีได้รับความนิยมอย่างแพร่หลายในอดีต ก่อนท่ีจะถูกนำมาสร้างเป็นภาพยนตร์ 35 มม. พากย์เสียงในฟิล์มในปีพ.ศ. 2515 นำแสดงโดย ไพโรจน์ ใจสิงห์, นัยนา ชีวานันท์, มานพ อัศวเทพ, ล้อต๊อก และสีเทา สร้างโดยการร่วมมือกันระหว่างละโว้ภาพยนตร์และกันตนา โดยมีพระองค์เจ้าอนุสรมงคลการเป็นผู้อำนวยการสร้าง และกำกับการแสดงโดยประดิษฐ์ กัลย์จาฤก
ในปี พ.ศ. 2542  บ. กันตนา วิดีโอ โปรดักชั่น จำกัดนำมาสร้างเป็นละครโทรทัศน์ฟอร์มใหญ่โดยใช้ชื่อเดิมคือ เพชรตาแมว พร้อมกับการนำเอาเทคนิคใหม่ๆมาใช้ในการถ่ายทำเพื่อเพิ่มความตื่นตาตื่นใจและสมจริงมากยิ่งขึ้น ผลงานการกำกับการแสดงของนิรัตติศัย กัลย์จาฤก นำแสดงโดยศุภวัฒน์ อ่ำประสิทธิ์และวรรัตน์ สุวรรณรัตน์ออกอากาศในช่วงหลังข่าวภาคค่ำทางช่อง 5
และในปี พ.ศ. 2562  บ. กันตนา วิดีโอ โปรดักชั่น จำกัด ได้นำเอาบทประพันธ์เรื่อง "เพชรตาแมว" มาเล่าใหม่ด้วยมุมมองใหม่พร้อมกับปรับเนื้อหาของเรื่องใหม่แต่ยังคงไว้ซึ่งตํานานอาถรรพ์ของแมวตาเพชร โดยสร้างเป็นละครโทรทัศน์จากบทประพันธ์ของ กันตา / เอื้องอรุณ เรื่อง "พชรมนต์ตรา" กำกับการแสดงโดย อนุวัฒน์ ถนอมรอด นำแสดงโดย ศุกลวัฒน์ คณารศ, เมลดา สุศรี ออกอากาศทางช่อง 7
เอวานเจลิสตา โตร์ริเชลลี

ประวัติ

โตร์ริเชลลี เกิดเมื่อ 15 ตุลาคม พ.ศ. 2151 ใน ฟาเอนซา รัฐสันตะปาปา (Faenza Papal States) กำพร้าพ่อตั้งแต่เด็ก และได้รับการศึกษาในการอุปถัมภ์ของลุง ซึ่งเป็นพระใน นิกายคามัลโดเลเซ (Camaldolese) และลุงได้ชักนำเขาเข้าศึกษาวิชาคณิตศาสตร์และปรัชญาที่ วิทยาลัยเจซุอิท (Jesuit College) ตั้งแต่หนุ่ม เมื่อ พ.ศ. 2167 (1624)
จนเมื่อ พ.ศ. 2170 (1627) วิทยาลัยส่งโตร์ริเชลลีไปศึกษาวิทยาศาสตร์ที่ โรม ในการดูแลของ เบเนเดตโต คัสเตลลี (Benedetto Castelli) ศาสตราจารย์วิชาคณิตศาสตร์ และพระใน นิกายเบเนดิกต์ ที่ วิทยาลัยคอลเลจิโอ เดลลา ซาปิเอนซา (it:collegio della sapienza) ใน ปิซ่า
เมื่อ พ.ศ. 2175 (1632) ไม่นานหลังจากการ กาลิเลโอ ตีพิมพ์บทความลักษณะบทละครพูดชื่อ การโต้วาทีเรื่องสองระบบโลกที่สำคัญ (Dialogue concerning the Two Chief World Systems) โตร์ริเชลลีได้อ่านแล้วเขียนยกย่องว่า :  " ความสำราญ ... ของผู้ซึ่ง ได้ฝึกฝนเรขาคณิตทั้งหมดอย่างขมีขมันที่สุด ... และได้ศึกษา ปโตรเลมี และได้เห็นเกือบทุกสิ่งของ ไทโค บราเฮ โยฮันเนส เคปเลอร์ และ คริสเตียน ลองโกมองเตนัส ในท้ายสุด ถูกตรึงด้วยความสอดคล้องมากมาย จนเกิดยึดมั่นตาม โคเปอร์นิคัส แล้วจนต้องปวารณาตนเป็นศิษย์กาลิเลียน "
แต่จากบทความนี้ สำนักวาติกันตัดสินโทษกักบริเวณกาลิเลโอ ข้อหามีความคิดขัดแย้งกับความเชื่อใน ไบเบิล เมื่อ มิถุนายน (1633) และครั้งนี้เป็นโอกาสที่โตร์ริเชลลีประกาศตนถือข้างแนวคิดของโคเปอร์นิคัสตามกาลิเลโอ
จากจดหมายเหตุจำนวนมาก มีเพียงเล็กน้อยที่เราได้รับรู้ถึงกิจกรรมของโตร์ริเชลลี ระหว่าง พ.ศ. 2175 (1632) ถึง พ.ศ. 2184 (1641)
เมื่อคัสเตลลีส่งบทความของโตร์ริเชลลี เกี่ยวกับ วิถีโค้งของ โปรเจกไทล์ ชื่อว่า แมคานิกส์  แก่กาลิเลโอ ซึ่งขณะนั้นเป็นนักโทษในคฤหาสน์ของตัวเองที่ arcetri แม้ว่ากาลิเลโอสนใจและเชิญเขา แต่โตร์ริเชลลีไม่ได้ตัดสินใจทันที และเขาได้ไปหากาลิเลโอก่อนที่เขาจะตายเพียง 3 เดือน (บางตำรากล่าวถึงว่า เขาไปพบกาลิเลโอก่อนหน้านั้นและได้ติดตามศึกษาอยู่กับกาลิเลโอนานกว่านั้น) แต่ระหว่างอยู่ที่นั้น เขาได้จดบันทึกปาฐกถาสุดท้ายจากการพูดเล่าของกาลิเลโอเป็นเวลา 5 วัน และเป็นศิษย์คนสุดท้าย (หรือคนหนึ่งในกลุ่มสุดท้าย) ที่ได้ดูแลรับใช้ก่อนตาย
หลังจากกาลิเลโอตาย เมื่อ 8 มกราคม 2184 (1642) แกรนด์ดยุก เฟอรินันโดที่สองแห่งเมดิซี (it:Ferdinando II de' Medici) ขอให้เขารับช่วงต่อกาลิเลโอในตำแหน่ง ราชบัณฑิตย์ทางคณิตศาสตร์และ ศาสตราจารย์ทางคณิตศาสตร์ภายใต้อุปถัมภ์ของดยุก (grand-ducal mathematician and professor of mathematics) ใน มหาวิทยาลัยปิซ่า (University of Pisa)
ในบทบาทนี้ เขาได้พิสูจน์ตัวเองโดย แก้ปัญหาทางคณิตศาสตร์ที่ยิ่งใหญ่แห่งยุคหลายข้อ เช่น การค้นพบ พื้นที่ของไซคลอยด์ (cycloid) และ จุดศูนย์ถ่วง
เขายังได้ออกแบบและสร้างกล้องโทรทรรศน์และกล้องจุลทรรศน์อย่างง่ายจำนวนหนึ่งอีกด้วย โดยกล้องจุลทรรศน์อย่างง่ายทำจากเลนส์ขนาดใหญ่หลายอัน มีชื่อของเขาสลักอยู่ ปัจจุบันยังได้รับการเก็บรักษาที่ฟลอเรนซ์
เมื่อ พ.ศ. 2187 (1644) เขาได้เขียนบทความที่ปรากฏข้อความซึ่งมีชื่อเสียงเป็นที่รู้จักกันว่า :  " พวกเราจมอยู่ที่ก้นมหาสมุทรแห่งอากาศ "
เมื่อ 25 ตุลาคม พ.ศ. 2190 ขณะอยู่ที่ฟลอเรนซ์ โตร์ริเชลลีติดเชื้อ ไทฟอยด์ และตายหลังจากนั้นไม่นาน พิธีศพจัดขึ้นที่ ซาน โลเรนโซ (it:San lorenzo)
Entelodont

ลักษณะเฉพาะ

Entelodont เป็นสัตว์ที่มีลักษณะคล้ายหมู ร่างกายเทอะทะและสั้น ขาเรียวยาว มีฟันครบทุกส่วน ทั้งฟันเขี้ยวขนาดใหญ่ ฟันตัดอันหนัก และฟันกรามแบบง่ายแต่ทรงพลัง ฟันเหล่านี้แสดงให้เห็นว่ากินได้ทั้งพืชและสัตว์เช่นเดียวกับหมูในปัจจุบัน มีกีบเท้าแยกออกจากกัน นิ้วเท้าสองนิ้วสัมผัสพื้นดิน อีกสองนิ้วเหลือเพียงร่องรอย เช่นเดียวกับสัตว์กีบเท้าคู่ชนิดอื่นๆ
ลักษณะที่เห็นได้ชัดที่สุดของสัตว์ชนิดนี้คือ ก้อนกระดูกอันหนักที่อยู่ด้านข้างของศีรษะทั้งสองข้าง บางก้อนอาจเป็นตัวยึดกล้ามเนื้อขากรรไกร บางก้อนจะมีขนาดใหญ่ในตัวผู้ ซึ่งสันนิษฐานว่าอาจใช้ในการต่อสู้กันเพื่อแย่งชิงตัวเมียเพื่อผสมพันธุ์

การดำรงชีวิต

นักวิชาการสันนิษฐานว่า Entelodont น่าจะคอยติดตามฝูงสัตว์เลี้ยงลูกด้วยนมยุคก่อนประวัติศาสตร์เพื่อกินสัตว์ที่ตายแล้ว บางครั้งก็อาจฆ่าและกินสัตว์ขนาดใหญ่ที่ล้มป่วย พิการ บาดเจ็บ หรืออายุมากได้เช่นกัน แต่บางคนสันนิษฐานว่า Entelodont อาจสามารถฆ่าเหยื่อที่ยังแข็งแรงได้อย่างนักล่าที่แท้จริง
ตามความเข้าใจโดยทั่วไปนั้น Entelodont น่าจะมีกลิ่นสาบรุนแรงและส่งเสียงได้ดังเกินกว่าจะสามารถล่าสัตว์เลี้ยงลูกด้วยนมในทุ่งหญ้าซึ่งมีความว่องไวได้ จึงมักเข้าใจกันว่าน่าจะเป็นสัตว์ที่กินทั้งพืชและสัตว์และสัตว์กินซากมากกว่า และยังสามารถล่าสัตว์ขนาดเล็กที่เชื่องช้าได้ เช่น งู ลูกนก เต่า เป็นต้น Entelodont น่าจะใช้เวลามากในการขับไล่นักล่าที่แท้จริงอย่าง Hyaenodon ให้ล่าถอยไปจากเหยื่อ ซึ่งอาจสามารถทำได้อย่างรวดเร็วมากขึ้นถ้าอยู่รวมกันเป็นฝูง
พฤกษาขาวแห่งกอนดอร์

ต้นที่หนึ่ง

พฤกษาขาวต้นแรกเกิดขึ้นจากผลของนิมล็อธ พฤกษาขาวแห่งนูเมนอร์ ที่อิซิลดูร์ลอบนำออกมาจากอุทยานแห่งนูเมนอร์ก่อนที่จะถูกเซารอนทำลาย และก่อนเกาะนั้นจะจมลง อิซิลดูร์ต้องได้รับบาดเจ็บปางตายเพื่อจะนำผลของนิมล็อธหนีออกมาได้ แล้วนำลงเรือแล่นออกจากนูเมนอร์ ลี้ภัยมายังมิดเดิลเอิร์ธ
อิซิลดูร์นำผลของนิมล็อธมาปลูกที่อุทยานของมินัสอิธิล ซึ่งเป็นเมืองที่สร้างสำหรับตัวเขา แต่ต่อมามินัสอิธิลถูกเซารอนตีแตกและยึดเมืองไปได้ ส่วนต้นพฤกษาขาวที่ปลูกไว้ที่อุทยานก็ถูกทำลาย

ต้นที่สอง

อิซิลดูร์หนีออกจากมินัสอิธิลได้ และได้นำต้นอ่อนของพฤกษาขาวมาด้วย เขานำมาปลูกไว้ที่อุทยานของมินัสอะนอร์หน้าหอคอยขาว พฤกษาขาวต้นนี้ตายไปเมื่อคราวเกิดโรคระบาดใหญ่ในปีที่ 1636 ของยุคที่สาม

ต้นที่สาม

กษัตริย์ทารอนดอร์เป็นผู้ปลูกพฤกษาขาวต้นที่สามในปีที่ 1640 ของยุคที่สาม ต้นนี้ยืนต้นอยู่จนถึงปีที่ 2872 และตายลงไปในยุคของเสนาบดี เบเลคธอร์ที่ 2
ในครั้งนี้ไม่มีเมล็ดของต้นพฤกษาขาวเหลืออีก เพราะหลังจากสิ้นราชวงศ์กษัตริย์ ต้นไม้นี้ก็ไม่ค่อยออกดอกอีก จึงไม่ค่อยออกผล พฤกษาขาวยืนต้นตายอยู่ที่อุทยานหน้าหอคอยขาวเพื่อ "รอกษัตริย์คืนบัลลังก์"

ต้นที่สี่

หลังจากที่อารากอร์นได้เป็นกษัตริย์แห่งกอนดอร์ เขาได้พบต้นอ่อนของพฤกษาขาวอีกครั้ง (ด้วยความช่วยเหลือของแกนดัล์ฟ) บนไหล่เขามินโดลลูอิน ที่อยู่สูงเหนือนคร เขานำต้นอ่อนมาปลูกใหม่ที่อุทยาน ส่วนต้นเก่าที่ยืนต้นตายถูกถอนออกไปนำไปไว้ที่สุสานกษัตริย์ เมื่อถึงเดือนมิถุนายน ปี 3019 ยุคที่สาม พฤกษาขาวต้นนี้ก็ออกดอกสีขาวเต็มต้น
อัญชัน

ลักษณะทางพฤกษศาสตร์

อัญชันเป็นไม้เลื้อยเนื้ออ่อน อายุสั้น ใช้ยอดเลื้อยพัน ลำต้นมีขนปกคลุม ใบประกอบแบบขนนก เรียงตรงข้ามยาว 6-12 เซนติเมตร มีใบย่อยรูปไข่ 5-7 ใบ กว้าง 2-3 เซนติเมตร ยาว 3-5 เซนติเมตร ปลายใบแหลม โคนใบมน ผิวใบด้านล่างมีขนหนาปกคลุม 
ดอกสีขาว ฟ้า และม่วง ดอกออกเดี่ยว ๆ รูปทรงคล้ายฝาหอยเชลล์ออกเป็นคู่ตามซอกใบ กลีบดอก 5 กลีบ ดอกบานเต็มที่ยาว 2.5-3.5 เซนติเมตรกลีบคลุมรูปกลม ปลายเว้าเป็นแอ่ง ตรงกลางมีสีเหลือง มีทั้งดอกซ้อนและดอกลา ดอกชั้นเดียวกลีบขั้นนอกมีขนาดใหญ่กลางกลีบสีเหลือง ส่วนกลีบชั้นในขนาดเล็กแต่ดอกซ้อนกลีบดอกมีขนาดเท่ากัน ซ้อนเวียนเป็นเกลียว ออกดอกเกือบตลอดปี ผลแห้งแตก เป็นฝักแบน กว้าง 1-1.5 เซนติเมตร ยาว 5-8 เซนติเมตร เมล็ดรูปไต สีดำ มี 5-10 เมล็ด

การกระจายพันธุ์

อัญชันมีถิ่นกำเนิดในแถบเอเชียเขตร้อน ก่อนจะถูกนำไปแพร่พันธุ์ในแอฟริกา ออสเตรเลีย และอเมริกา  ในลาว ไทย เวียดนาม

อัญชันในวรรณคดี

ในสมัยก่อนหญิงสาวมักนำอัญชันมาเขียนคิ้วให้ดำขลับ

อัญชันกับอาหาร

อันชัญเป็นดอกไม้อีกหนึ่งประเภทที่นิยมนำไปทำอาหาร โดยปกติจะใช้สีจากการต้มและคั้นน้ำของดอกเพื่อมาผสมกับแป้งต่าง ๆ ทำเป็น ขนมชั้น ทับทิมกรอบ บัวลอย ฯลฯ นอกจากนั้นดอกก็สามารถนำมาชุบแป้งทอด ใส่สลัดต่าง ๆ เพื่อตกแต่งจาน หรือทำไข่เจียวหรือชาอัญชันก็ได้
ค่อม ชวนชื่น

ประวัติ

ค่อม ชวนชื่น ชื่อจริง อาคม ปรีดากุล เกิดเมื่อวันที่ 1 มกราคม 2500
ที่กรุงเทพมหานคร เป็นนักแสดงตลกชาวไทย และเป็นอดีตสมาชิกตลกคณะชวนชื่น วงการบันเทิงมักจะเรียกติดปากว่า "น้าเหยิน" ด้วยความที่ไม่รู้หนังสือเลย แต่น้าค่อมกลับเป็นคนที่มีความสามารถพิเศษเรื่องการจำบทได้อย่างแม่นยำ ในระยะประมาณ 10 ปีที่ผ่านมาน้าค่อมมีผลงานการแสดงไม่ต่ำกว่า 60 เรื่อง แถมในปี 2553 น้าค่อมมีผลงานภาพยนตร์สูงถึง 11 เรื่อง ซึ่งน้อยคนที่จะสามารถทำได้อย่างขนาดนี้
เส้นทางชีวิตของค่อมนั้นได้ยึดอาชีพตลกมานานกว่า 20 ปีแล้ว ผ่านมาแล้วทั้งงานละครและภาพยนตร์แบบนับไม่ถ้วน โดยผลงานแสดงชิ้นแรกได้เกิดขึ้นในปีพ.ศ. 2545 เมื่อบริษัท สหมงคลฟิล์ม ได้นำเรื่อง 7 ประจัญบาน มาทำซ้ำอีกครั้ง โดยมีเฉลิม วงศ์พิมพ์ เป็นผู้กำกับ น้าค่อมเป็นหนึ่งในนักแสดงร่วมกับเพื่อนๆ อย่าง พงษ์พัฒน์ วชิรบรรจง, อัมรินทร์ นิติพน, เท่ง เถิดเทิง, ทศพล ศิริวิวัฒน์, แช่ม แช่มรัมย์, พิเศก อินทรครรชิต, ดี๋ ดอกมะดัน, สะอาด เปี่ยมพงศ์สานต์ และ ประกาศิต โบสุวรรณ ทำรายได้ถึง 58.30 ล้านบาท ต่อมาจึงมีการสร้างภาพยนตร์ภาคต่อ 7 ประจัญบาน 2

ชีวิตส่วนตัว

ค่อม ชวนชื่น สมรสกับ ประภาศรี ปรีดากุล (เอ๋) มีบุตรสาวคนเดียว และบุตรชายอีก 2 คน คนที่1 ชื่อ ณพัชรินทร์ ไพบูลย์รัตนกิจ (ไอซ์) (ชื่อเดิม : จีรนันท์ ปรีดากุล) 
คนที่ 2 ชื่อ นาย กฤต ปรีดากุล(โค้ก)
คนที่ 3 ชื่อ นาย วิธาน ปรีดากุล(เอ้)
คูณสามซูเปอร์แก๊งค์

ประวัติ

คูณ 3 ซูเปอร์แก๊งค์ มีสมาชิก 4 คนด้วยกัน คือ ธิติมา ประทุมทิพย์ (แอน), คณิตกุล เนตรบุตร (แพรว), สืบสกล สืบสหการ (เกต) และ สืบสกุล สืบสหการ (แก๊ง) มีผลงานอัลบั้มชุกแรกช่วงปี พ.ศ. 2540 ชื่ออัลบั้มเดียวกับชื่อวงคือ "X3 Super Gang" เปิดตัวด้วยเพลง "รักเลย" ต่อด้วยเพลง "ฝันไปหรือเปล่า", "ปล่อยมือ" และเพลง "เก็บไว้"
อัลบั้ม "X3 CHANNEL 2" (คูณ 3 ช่อง 2) ออกประมาณปี พ.ศ. 2541 ซึ่งอัลบั้มชุดนี้ถือว่าเป็นอัลบั้มชุดสุดท้ายของ วงคูณสามซูเปอร์แก๊ง ก่อนที่ทุกคนจะแยกย้ายไปทำงานของตัวเอง อัลบั้มชุดนี้มีเพลงดังอย่าง "L.O.V.E." ต่อด้วยเพลง "เปิดปุ๊ป-ติดปั๊ป" และเพลง "เพลงรัก"
ปัจจุบัน "คูณ 3 ซูเปอร์แก๊งค์" ได้กลับมารวมตัวกันอีกครั้งกับคอนเสิร์ตที่รวบรวมศิลปินวัยรุ่นในอดีตของค่ายจีเอ็มเอ็ม แกรมมี่ "Grammy Happy Face Tival" เมื่อวันที่ 31 สิงหาคม 2556 โดยจัดที่ อิมแพค อารีน่า เมืองทองธานี
กล้วยเลือด

การจัดจำแนกและการตั้งชื่อ

กล้วยเลือดเป็นสายพันธุ์ย่อยของกล้วยป่า Musa acuminata เคยจัดจำแนกเป็นสปีชีส์ต่างหากในชื่อ Musa zebrina and Musa sumatrana บางครั้งจัดจำแนกผิดพลาดเป็นพันธุ์ (cultivar)
กล้วยเลือดมีชื่อสามัญภาษาอังกฤษหลายชื่อ ได้แก่ Blood bananas red banana tree (บางครั้งจะสับสนกับ red banana ซึ่งเป็นชื่อสามัญของกล้วยพันธุ์หนึ่ง) seeded red banana, Sumatra ornamental banana และ maroon-variegated banana ภาษาสเปนเรียกว่า banano rojo ภาษาญี่ปุ่นเรียก ゼブリナバナナ (zeburina banana) และภาษาเวียดนามเรียก chuối kiểng
ตำบลลาดบัวขาว

ตำบลลาดบัวขาว เป็นตำบลหนึ่งในการปกครองของอำเภอบ้านโป่ง จังหวัดราชบุรี

ประวัติ

ตำบลลาดบัวขาว จากการบันทึกของนักประวัติศาสตร์ สถิต เลิศวิชัย ได้บันทึกไว้ว่า ตำบลลาดบัวขาวเดิมเป็น "อำเภอลาดบัวขาว" ตั้งขึ้นเป็นครั้งแรกเมื่อ พ.ศ. 2445 โดยเอาพื้นที่เขตตำบลท่าผา ตำบลธรรมเสน และตำบลลาดบัวขาว รวมกันตั้งเป็นอำเภอลาดบัวขาวและในขณะนั้นที่ตั้งของที่ว่าการอำเภอลาดบัวขาวคือบริเวณที่วัดลาดบัวขาวปัจจุบันต่อมาในปี พ.ศ. 2446 หรือรัตนโกสินทร์ศก (ร.ศ.) 124 ทางราชการได้ย้ายที่ตั้งที่ว่าการอำเภอลาดบัวขาวไปตั้งใหม่ที่ตำบลพงตึก และได้เปลี่ยนชื่อจากอำเภอลาดบัวขาว เป็นอำเภอพระแท่น ตำบลลาดบัวขาว จึงขึ้นอยู่กับอำเภอพระแท่น จังหวัดราชบุรี ต่อมาในปี พ.ศ. 2453 สมัยขุนศรีสรนานิคม หรือมหาจันทร์ ปุญสิริ เป็นนายอำเภอได้ย้ายที่ว่าการอำเภอพระแท่นจากตำบลพงตึกมาตั้งใหม่ที่หมู่บ้านถ้ำมะกา และต่อมาได้เปลี่ยนชื่ออำเภอพระแท่นเป็นอำเภอท่ามะกา ในปี พ.ศ. 2460 สมัยขุน รามบุรีรักษ์ (แอร่ม สุนทรศารทูล) เป็นนายอำเภอ ตำบลลาดบัวขาวจึงขึ้นอยู่กับอำเภอท่ามะกา จังหวัดราชบุรีและ ในปี พ.ศ. 2480 ทางราชการได้โอนอำเภอท่ามะกาไปขึ้นกับจังหวัดกาญจนบุรี และได้โอนตำบลลาดบัวขาวไปขึ้นกับอำเภอบ้านโป่ง จังหวัดราชบุรีจนถึงปัจจุบัน

สภาพพื้นที่โดยทั่วไป

สภาพพื้นที่โดยทั่วไปเป็นที่ราบลุ่ม มีแหล่งน้ำธรรมชาติที่สำคัญคือแม่น้ำแม่กลองไหลผ่านประชากรส่วนใหญ่ประกอบอาชีพเกษตรกรรม รองลงมาคือรับจ้าง และค้าขาย การคมนาคมสะดวก สำหรับนอกภาคเกษตรกรรมประชากรส่วนใหญ่ จะไปทำงานในโรงงานประเภทต่าง ๆ ภายในอำเภอบ้านโป่ง อำเภอเมืองราชบุรี และจังหวัดใกล้เคียงเช่น นครปฐม กาญจนบุรี กรุงเทพฯ เป็นต้น

องค์กรปกครองส่วนท้องถิ่น

ตำบลลาดบัวขาว มีหน่วยการปกครองท้องถิ่นคือ องค์การบริหารส่วนตำบลลาดบัวขาว ตั้งอยู่ที่ หมู่ที่4 ตำบลลาดบัวขาว อำเภอบ้านโป่ง จังหวัดราชบุรี ได้รับการจัดตั้งขึ้นเมื่อวันที่ 23 กุมภาพันธ์ 2540

บูรพาจารย์

"พระครูวิจิตรสารคุณ" หรือ"หลวงพ่อสุรินทร์" อดีตเจ้าอาวาสวัดลาดบัวขาว เจ้าของเหรียญหมูขวาง หมูตาม อันลือลั่นสนั่นท้องน้ำแม่กลอง และรอยสักยันต์ที่ตำรวจต้องขอร้องให้หลวงพ่อเลิกสักคือ หมูโทนที่กระเบนเหน็บ และดำดื้อแดงเกเร เพราะคนที่สักแล้วไปเป็นโจร ตำรวจจับตัวยาก ฆ่าก็ไม่ตาย
จอห์น อิสรัมย์

ประวัติ

จอห์น อิสรัมย์ เกิดที่จังหวัดอุดรธานี  เริ่มต้นเข้าสู่วงการแข่งรถผาดโผนตั้งแต่อายุ 17-18 ปี  มีชื่อเสียงจากการได้ตำแหน่งแชมเปียนรถจักรยานยนต์โมโตครอสคนแรกของประเทศไทย ช่วง พ.ศ. 2520ในสังกัดซูซูกิ และ ย้ายเข้าร่วมทีม ยามาฮ่า ในปี 2521 
ได้แสดงภาพยนตร์ในปี พ.ศ. 2523 รับบทนำคู่กับอำภา ภูษิต ในเรื่อง แข่งรัก แข่งรถ กำกับโดยสมเดช สันติประชา  ขณะกำลังมีชื่อเสียงเคยถ่ายภาพยนตร์โฆษณาน้ำมันเครื่องคาสตรอล  แสดงผาดโผนขี่จักรยานลุยไฟออกรายการโทรทัศน์ ตามไปดู ทางช่อง 9 และออกผลงานเพลง ชื่อชุด “บิดสุดขีด” กับค่ายนิธิทัศน์  
หลังจากเลิกอาชีพขับรถแข่ง ได้จัดการแสดงโชว์ เปิดร้านนำเข้า จำหน่ายและให้เช่ารถจักรยานยนต์วิบาก และเปิดสอนขับขี่รถจักรยานยนต์ผาดโผน  พร้อมกับรับงานแสดงตัวประกอบภาพยนตร์ เช่นเรื่อง คนเลี้ยงช้าง ของหม่อมเจ้าชาตรีเฉลิม ยุคล  และภาพยนตร์ไดเร็กทูวิดีโอ 
ผลงานหนึ่งที่เป็นที่รู้จัก คือภาพยนตร์ใต้ดินเรื่อง "สร้อยสนิม"   และยังเคยเล่นภาพยนตร์ฮ่องกงร่วมกับเจิ้ง อี้เจี้ยน (นักแสดงนำของภาพยนตร์เรื่องฟงอวิ๋น) โดยประลองความเร็วมอเตอร์ไซค์ของตนที่เมืองพัทยาในภาพยนตร์เรื่อง เร็วทะลุนรก (烈火戰車２極速傳說; The Legend of Speed)  ในปี พ.ศ. 2542 กำกับโดยแอนดริว เลา (ผู้กำกับ สองคนสองคม)
ผลงานแสดงล่าสุดคือเรื่อง บางระจัน 2 ของธนิตย์ จิตนุกูล รับบทเป็นเนเมียวสีหบดี  แม่ทัพพม่า  และได้รับคัดเลือกให้รับบท "คะหยิ่น" หัวหน้ากะเหรี่ยงในโครงการสร้างภาพยนตร์ เพชรพระอุมา ของหม่อมเจ้าชาตรีเฉลิม ยุคล

เสียชีวิต

จอห์น อิสรัมย์มีอาการโรคหัวใจกำเริบ หลังจากเดินทางกลับจากถ่ายทำฉากแอ็คชั่นในภาพยนตร์เรื่องบางระจัน 2 ที่จังหวัดสระบุรี เมื่อวันที่ 18 พฤศจิกายน พ.ศ. 2552 และเสียชีวิตเมื่อวันที่ 20 พฤศจิกายน พ.ศ. 2552 ขณะนำส่งโรงพยาบาลแปลงยาว จังหวัดฉะเชิงเทรา เนื่องจากอาการกล้ามเนื้อหัวใจวายเฉียบพลัน  ญาตินำศพไปประกอบพิธีทางศาสนา และฝังที่สุเหร่าหนองมะนาว ตำบลท่าบุญมี อำเภอเกาะจันทร์ จังหวัดชลบุรี
มิซุกิ ฟุกุมุระ

ประวัติการทำงาน

มิซุกิ ฟุกุมุระ ได้เข้าร่วมเป็นนักร้องฝึกหัด เฮลโล!โปร เคนชูวเซย์ (ハロプロ研修生) (เฮลโล!โปรเอ้กก์ ในขณะนั้น) ในค่าย เฮลโล! โปรเจกต์ โดยได้รับการผลักดันจากคุณแม่ของเธอ เนื่องจากในวัยเด็กเธอชื่นชอบศิลปินในสังกัดค่าย เฮลโล! โปรเจกต์เป็นอย่างมาก เธอได้เข้าร่วมพร้อมกันกับ เรอิ คะเนโกะ (金子りえ) และอาคาริ ทาเคอุจิ (竹内朱莉) ในวันที่ 22 มิถุนายน พ.ศ. 2551 มิซุกิ ฟุกุมุระได้เปิดตัวอย่างเป็นทางการต่อหน้าสาธารณชนในคอนเสิร์ต 2008 ชินจินโคเอ็น 6กัตสุ ~อะกะซาระ ฮอป!~
ในปี พ.ศ. 2552 มิซุกิ ฟุกุมุระได้เข้าร่วมเป็นหนึ่งในสมาชิกรุ่นที่สองของกลุ่มนักร้องหญิง ชุโกะคะระเอ้กก์!(しゅごキャラエッグ!) ซึ่งเป็นกลุ่มนักร้องที่ก่อตั้งขึ้นเพื่อร้องเพลงประกอบอะนิเมะที่ชื่อว่า คาแรคเตอร์ผู้พิทักษ์ (しゅごキャラ!) โดยเธอรับคาแรคเตอร์เป็นร่างจำแลง "อามิวเล็ต ฮาร์ต" และได้ปรากฏตัวครั้งแรกทางโทรทัศน์ในภาคที่สาม ของคาแรคเตอร์ผู้พิทักษ์
ปี พ.ศ. 2553 เธอได้เข้าร่วมถ่ายทำมิวสิกวิดิโอของ เอรินะ มาโนะ (真野恵里菜) รุ่นพี่ในค่าย ในเพลง ฮารุโนะอาราชิ (春の嵐) และ โอะเนะไงดาการะ... (お願いだから...) ต่อมาในปี พ.ศ. 2554 โปรดิวซ์เซอร์ สึงกุ ได้ประกาศโครงการคัดเลือกสมาชิกรุ่นที่9 ของมอร์นิงมุซุเมะ โดยสมาชิก ฮัลโล! โปร เคนชูวเซย์ สามารถเข้าร่วมคัดเลือกโครงการนี้ได้ มิซุกิ ฟุกุมุระจึงได้เข้าร่วมในโครงการนี้ โดยในการคัดเลือกเธอได้ร้องเพลง มาจิบอมเบอร์!! (本気ボンバー) ของเบร์รีซ์โคโบ กลุ่มนักร้องหญิงรุ่นพี่ในค่าย ซึ่งเธอไม่ผ่านคัดเลือกในรอบที่สาม ต่อมาสึงกุ (つんく)ได้ประกาศผู้ชนะของโครงการนี้ทั้งสามคน ได้แก่ เอรินะ อิคุตะ (生田衣梨奈) ริโฮะ ซายาชิ (鞘師里保) และคานอน ซูซูกิ (鈴木香音) ในคอนเสิร์ตฤดูหนาวประจำปีของค่าย ในวันที่ 2 มกราคม ซึ่งเธอก็ได้เข้าร่วมในคอนเสิร์ตนี้ หลังจากประกาศผู้ชนะทั้งสาม สึงกุก็ได้ประกาศชื่อของ มิซุกิ ฟุกุมุระ ขึ้นมา แท้จริงแล้วเธอได้ผ่านเข้ารอบเป็นผู้ชนะในโครงการนี้ แต่สึงกุเก็บไว้เป็นความลับเพื่อให้เธอประหลาดใจ ซึ่งทำให้สมาชิกรุ่นที่เก้าของมอร์นิงมุซุเมะมีทั้งหมดสี่คนด้วยกัน ผลงานแรกของเธอในฐานะมอร์นิงมุซุเมะ มีชื่อว่า เมจิเดสสุกะ สกา! (まじですかスカ!) ซึ่งเป็นผลงานซิงเกิลที่ 45 ของมอร์นิงมุซุเมะ
มิซุกิ ฟุกุมุระได้เข้าร่วมแสดงละครเวทีประจำปี ที่มีชื่อว่า รีบอร์น อิโนะชิโนะ ออดิชั่น (リボーン～命のオーディション～) ซึ่งได้แสดงร่วมกับสมาชิกในกลุ่มอย่าง นีงากิ ริสะ (新垣里沙) เรนะ ทานากะ (田中れいな) ฮารุกะ คุโด้ (工藤遥) และสมาชิกรุ่นที่เก้า
ปี พ.ศ. 2554 เริ่มต้นปีด้วยการเข้าร่วมแสดงละครเวทีประจำปี สเตซี่ โชวโจไซซัสสุคาเงกิ (ステーシーズ 少女再殺歌劇) พร้อมกันกับ เรนะ ทานากะ (田中れいな) และสมาชิกรุ่นที่เก้าและสิบ ซึ่งจะแสดงตั้งแต่วันที่ 6 มิถุนายน - 12 มิถุนายน
ในปี พ.ศ. 2555 เธอได้เข้ารับตำแหน่งรองหัวหน้ากลุ่มอร์นิงมุซุเมะ พร้อมกันกับ ฮารุนะ อิคุโบะ (飯窪春菜) หลังจากที่ เรนะ ทานากะ (田中れいな) จบการศึกษาออกไป ซึ่งเป็นครั้งแรกในประวัติศาสตร์ของมอร์นิงมุซุเมะที่มีรองหัวหน้ากลุ่มถึงสองคน หลังจากนั้นเพียงไม่กี่เดือน เธอได้เข้าร่วมแสดงละครเวทีประจำปีนี้ ในเรื่อง โกะงะกุยุอุ (ごがくゆう) โดยร่วมแสดงกับ ริโฮะ ซายาชิ 鞘師里保 ฮารุนะ อิคุโบะ (飯窪春菜) อายูมิ อิชิดะ (石田亜佑美) และฮารุกะ คุโด้ (工藤遥)
ในปี พ.ศ. 2557 หลังจากที่ซายุมิ มิจิชิเงะ (道重さゆみ) ได้จบการศึกษาออกจากวงไป ทำให้เธอได้รับตำแหน่งเป็นหัวหน้ากลุ่มมอร์นิงมุซุเมะ ซึ่งถือเป็นผู้ที่อายุน้อยที่สุดซึ่งขณะนั้นอายุเพียง 18 ปี โดยมี ฮารุนะ อิคุโบะ และ เอะรินะ อิคุตะ เป็นรองหัวหน้าวง
เฟอร์รารี่ จักรยานมวยไทยยิม

ประวัติ

เฟอร์รารี่ มีชื่อจริงคือกิตติภพ เมืองพร้อม ชื่อเล่น ออม เป็นนักมวยไทยสังกัดค่ายมวยจักรยานมวยไทยยิม ซึ่งมีคัพ จักรยานมวยไทยยิม (คัพ ป.อินเตอร์) เป็นหัวหน้าคณะ
วันที่ 16 ธันวาคม พ.ศ. 2559 เฟอร์รารี่เป็นฝ่ายแพ้คะแนนเพชรภูไท อีมิเน้นท์แอร์ ในศึกอีมิเน้นท์แอร์
ส่วนในวันที่ 3 มิถุนายน พ.ศ. 2560 เฟอร์รารี่เข้าแข่งขันคู่เอกรายการศึกมวยไทยเกียรติเพชร ซูเปอร์ไฟต์ ที่สนามมวยเวทีลุมพินี ถนนรามอินทรา ซึ่งเขาเป็นฝ่ายชนะคะแนนซัน อ.จิระติวเตอร์ จากนั้น ในวันที่ 25 สิงหาคม ของปีเดียวกัน เฟอร์รารี่เข้าแข่งขันในคู่เอกของรายการศึกเกียรติเพชร ที่สนามมวยเวทีลุมพินี โดยเขาเป็นฝ่ายชนะคะแนนเพชรประดิษฐ์ เอ็มยูเด็น
และในวันที่ 5 มกราคม พ.ศ. 2561 เฟอร์รารี่เข้าแข่งขันคู่เอกรายการศึกเพชรหนุ่มน้อย ที่สนามมวยเวทีลุมพินี ซึ่งเขาเป็นฝ่ายชนะคะแนนศักดิ์ชัยน้อย เอ็มยูเด็น

ชีวิตส่วนตัว

ด้านชีวิตส่วนตัว เฟอร์รารี่มีบิดามารดาคือ นายสายชล และนางอรษา เมืองพร้อม ซึ่งประกอบอาชีพทำสวนยางและสวนปาล์ม ทั้งนี้ เฟอร์รารี่มีนักมวยในดวงใจคือแสนชัย พี.เค.แสนชัยมวยไทยยิม
วงศ์กก

ลักษณะทางพฤกศาสตร์

กกมีรูปร่างลักษณะและนิเวศวิทยาเหมือนหญ้ามาก มีลักษณะที่แตกต่างจากหญ้าคือ กกมักมีลำต้นตัน และเป็นสามเหลี่ยมหรือสามมุม บางชนิดมีผนังกั้นแบ่งเป็นห้องๆ มีกาบใบอยู่ชิดกันมาก และที่สำคัญคือเกือบไม่มีลิ้นใบ บางชนิดไม่มีเลย ลักษณะสำคัญอีกประการหนึ่งของกกคือ ดอกแต่ละดอกจะมีกาบช่อย่อยห่อหุ้มหรือรองรับเพียงอันเดียว กกมีไหลเลื้อยไปใต้ดินและจากไหลก็จะแตกเป็นลำต้นที่ตัน โผล่พ้นขึ้นมาเหนือดิน และเมื่อผ่าลำต้นดูตามขวาง จะมีลักษณะเป็นสามเหลี่ยมหรือสามมุมดังได้กล่าวมาแล้ว ลำต้นกกจะไม่แตกกิ่งเหมือนพืชชนิดอื่น ใบของกกเหมือนกับใบของหญ้า แต่จะเรียงตัวอัดกันแน่นเป็นสามมุมหรือสามตำแหน่งรอบโคนต้นและมีกาบห่อหุ้มลำต้นและไม่มีลิ้นใบ
ช่อดอกกกจะเกิดที่ปลายลำต้นเป็นหลายแบบ เช่น ช่อแยกแขนง, ช่อซี่ร่ม หรือ ช่อเชิงลด และมีดอกขนาดเล็กเป็นทั้งดอกที่สมบูรณ์และไม่สมบูรณ์เพศ โดยมีดอกรวมเรียกว่าช่อดอกย่อย ซึ่งประกอบด้วยดอกย่อยหนึ่งหรือหลายดอก แต่ละดอกมีริ้วประดับรองรับ ส่วนกลีบดอกนั้นไม่มีหรืออาจมีแต่เปลี่ยนรูปร่างไปเป็นเกล็ด หรือขนแข็งเล็ก ๆ ในดอกกกจะมีเกสรเพศผู้แยกกันอยู่ ส่วนเกสรเพศเมียจะมีก้านแยกเป็นสอง-สามแฉก หรือบางครั้งแยกเป็นสอง-สามเส้น และมีรังไข่อยู่เหนือกลีบดอก ภายในมีห้องเดียวและมีหนึ่งเมล็ด

การกระจายพันธุ์และนิเวศวิทยา

เขตศูนย์สูตรของทวีปเอเชีย พบทั่วไปตามชายริมบึงที่น้ำตื้นชื้นแฉะและในนาข้าว